En nybygget trækutter blev i dag døbt. Det er første gang i 15 år, at en trækutter bliver navngivet på et lokalt værft.

Flere end 100 mennesker var mødt op på værftet til en historisk dag på Slettestrand - inklusiv byens borgmester. Efter sløje år kan kystfiskerne i Fjerritslev måske ånde lettet op. For første gang i 15 år er der blevet navngivet en nybygget trækutter fra et lokalt værft. - Det er en stor dag, det er helt eventyrligt, siger fiskeskipper Karsten Nielsen. Skibet har kostet syv millioner kroner at bygge, men Karsten Nielsen har ikke noget at beklage sig over. - At få lov til at slutte min fiskekarriere som jeg startede, da jeg var fjorten år, på denne måde med sådan en båd her, det er da fantastisk. Nu er det op til os selv. Nu er fiskekvoterne der, og priserne er der, og båden er der, så er det op til os, siger Karsten Nielsen. Den nye trækutter hedder Kakani III af Thorup Strand, og den ventes at blive søsat om 14 dage. Se her, hvordan det så ud, da Kakani III fredag blev navngivet på Slette Strand.